**Între stații**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

”ce frumos sunt”

șoptea efeminat un

Narcis modern trăgând cu ochiul

spre geamul murdar al tramvaiului 41

în timp ce ascultam un greiere rătăcit cum sughiță

vine toamna am gândit

și fata de pe scaunul din față a tresărit

a întors capul

privind spre greierele sufocat de praful din tramvai

a privit direct spre el

prin el

până s-au deschis ușile

am coborât din tramvaiul 41

în care un Narcis prefăcut

stătea nemișcat pe un trup de greiere strivit

și o fată privea spre ceva

ce nu era

decât în mintea ei

direct spre mine

prin mine

adina v.

30.08.2019